P9_TA(2020)0307

Covid-19-foranstaltningernes indvirkning på demokrati, grundlæggende rettigheder og retsstatsprincippet

Europa-Parlamentets beslutning af 13. november 2020 om covid-19-foranstaltningernes indvirkning på demokrati, retsstatsprincippet og grundlæggende rettigheder (2020/2790(RSP))

(2021/C 415/05)

Europa-Parlamentet,

— der henviser til verdenserklæringen om menneskerettighederne og andre FN-traktater og -instrumenter om menneskerettigheder, særlig den internationale konvention om borgerlige og politiske rettigheder,

— der henviser til den europæiske konvention til beskyttelse af menneskerettigheder og grundlæggende frihedsrettigheder (EMRK) og de tilhørende protokoller,

— der henviser til traktaten om den Europæiske Union (TEU), traktaten om Den Europæiske Unions funktionsmåde (TEUF) og Den Europæiske Unions charter om grundlæggende rettigheder,

— der henviser til Den Europæiske Unions charter for patientrettigheder,

— der henviser til erklæringerne fra FN's generalsekretær, FN's højkommissær for menneskerettigheder, FN's særlige rapportører, FN's Højkommissariat for Flygtninge (UNHCR) og andre FN-organer om covid-19-foranstaltningernes indvirkning på demokrati, retsstatsprincippet og grundlæggende rettigheder,

— der henviser til FN's verdensmål for bæredygtig udvikling,

— der henviser til erklæringerne og dokumenterne fra Europarådets repræsentanter og organer, navnlig dets generalsekretær, formanden og ordførerne for Europarådets Parlamentariske Forsamling (PACE), Den Europæiske Kommission for et Effektivt Retsvæsen (CEPEJ), kommissæren for menneskerettigheder, Den Europæiske Komité til Forebyggelse af Tortur og Umenneskelig eller Vanærende Behandling eller Straf, Kongressen for Lokale og Regionale Myndigheder og Sammenslutningen af Stater mod Korruption (Greco) om Covid-19-foranstaltningernes indvirkning på demokrati, retsstatsprincippet og grundlæggende rettigheder,

— der henviser til Europarådets publikation af 7. april 2020 med titlen »Respecting democracy, rule of law and human rights in the framework of the COVID-19 sanitary crisis — A toolkit for member states«,

— der henviser til de relevante dokumenter fra Europarådets Venedigkommission, herunder samlingen af Venedigkommissionens udtalelser og rapporter om undtagelsestilstand (1), der blev offentliggjort den 16. april 2020, rapporten af 26. maj 2020 med titlen »Respect for democracy, human rights and the rule of law during states of emergency — Reflections« (2), observationsorganet for nødsituationer i Venedigkommissionens medlemsstater (3), dens rapport fra 2011 om retsstaten (4) og dens liste over retsstatskriterier fra 2016 (5),

— der henviser til sin formands anmodning til Venedigkommissionen af 1. juli 2020 efter forslag fra Udvalget om Borgernes Rettigheder og Retlige og Indre Anliggender (LIBE) og den efterfølgende foreløbige rapport af 8. oktober 2020 med titlen »Interim report on the measures taken in the EU Member States as a result of the COVID-19 crisis and their impact on democracy, the rule of law and fundamental rights, 8 October 2020« (6),

— der henviser til Europarådets Parlamentariske Forsamlings beslutninger af 13. oktober 2020 om demokratier, der kæmper mod covid-19-pandemien (7), og om covid-19-pandemiens indvirkning på menneskerettighederne og retsstatsprincippet (8),

— der henviser til udtalelse fra Organisationen for Sikkerhed og Samarbejde i Europa (OSCE) af 27. april 2020 om udkast til retsakt om særlige regler for valget af præsidenten for Republikken Polen i 2020, der blev bestilt i 2020 (Senatets dokument nr. 99), og til erklæringerne fra OSCE's repræsentant for mediefrihed,

— der henviser til erklæringen om Ungarn fra talsmanden for FN's højkommissær for menneskerettigheder, Rupert Colville, af 27. marts 2020,

— der henviser til den fælles erklæring om Bulgarien fra FN's særlige rapportører om nutidige former for racisme og mindretalsspørgsmål af 13. maj 2020,

— der henviser til publikationerne fra Det Internationale Institut for Demokrati og Valgbistand (International IDEA) af 11. maj 2020 med titlen »Parliaments in Crisis: Challenges and Innovations« (9) og af 26. marts 2020 med titlen »Elections and COVID-19« (10),

— der henviser til den brede debat om covid-19-foranstaltningernes indvirkning på demokrati, retsstatsprincippet og grundlæggende rettigheder, der involverer borgerne, den akademiske verden, civilsamfundet og samfundet som helhed (11),

— der henviser til Kommissionens foranstaltninger vedrørende covid-19 på alle områder inden for dens kompetence og dens bestræbelser på at koordinere en europæisk reaktion på pandemien på områder, der strækker sig fra Schengenområdet til desinformation om virussen, og fra databeskyttelse og apps til asyl-, tilbagesendelses- og genbosætningsprocedurer,

— der henviser til Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (12),

— der henviser til Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (13),

— der henviser til retningslinjer 04/2020 fra Det Europæiske Databeskyttelsesråd om brug af lokaliseringsdata og kontaktopsporingsredskaber i forbindelse med covid-19-udbruddet og retningslinjer 03/2020 om behandling af helbredsoplysninger med henblik på videnskabelig forskning i forbindelse med covid-19-udbruddet,

— der henviser til Kommissionens meddelelse af 16. april 2020 med titlen »Vejledning om apps til støtte for bekæmpelse af covid-19-pandemien i forbindelse med databeskyttelse« (C(2020)2523),

— der henviser til Kommissionens meddelelse af 30. september 2020 med titlen »Rapport om retsstatssituationen 2020 — retsstatssituationen i Den Europæiske Union« (COM(2020)0580) og dens 27 ledsagende landekapitler om retsstatssituationen i medlemsstaterne (SWD(2020)0300-0326), som omhandler indvirkningerne af de covid-foranstaltninger, som medlemsstaterne har truffet, på demokrati, retsstatsprincippet og grundlæggende rettigheder,

— der henviser til erklæringen af 1. april 2020 fra 19 medlemsstater, hvori de gav udtryk for dyb bekymring over risikoen for krænkelser af retsstatsprincipperne, demokratiet og de grundlæggende rettigheder som følge af vedtagelsen af visse nødforanstaltninger (14),

— der henviser til sin beslutning af 17. april 2020 om en EU-koordineret indsats til bekæmpelse af covid-19-pandemien og dens konsekvenser (15),

— der henviser til sin beslutning af 19. juni 2020 om situationen i Schengenområdet efter covid-19-udbruddet (16),

— der henviser til sin beslutning af 19. juni 2020 om europæisk beskyttelse af grænsearbejdere og sæsonarbejdere i forbindelse med covid-19-krisen (17),

— der henviser til sin beslutning af 10. juli 2020 om EU's folkesundhedsstrategi efter covid-19 (18),

— der henviser til sin beslutning af 17. september 2020 om covid-19: EU-koordinering af sundhedsvurderinger og risikoklassificering og konsekvenserne for Schengenområdet og det indre marked (19),

— der henviser til sin beslutning af 17. september 2020 om forslag til Rådets afgørelse, hvorved det fastslås, at der er en klar fare for, at Republikken Polen groft overtræder retsstatsprincippet (20),

— der henviser til sin beslutning af 7. oktober 2020 om oprettelse af en EU-mekanisme for demokrati, retsstatsprincippet og grundlæggende rettigheder (21),

— der henviser til sin beslutning af 8. oktober 2020 om retsstatsprincippet og de grundlæggende rettigheder i Bulgarien (22),

— der henviser til den briefing, der blev offentliggjort af Temaafdelingen for Borgernes Rettigheder og Konstitutionelle Anliggender den 23. april 2020 med titlen »The Impact of COVID-19 Measures on Democracy, the Rule of Law and Fundamental Rights in the EU« (23), der opsummerer de vigtigste resultater af den overvågning, der blev iværksat gennem de ugentlige oversigter over de covid-19-foranstaltninger, som blev truffet af medlemsstaterne,

— der henviser til briefingerne fra Det Europæiske Center for Parlamentarisk Forskning og Dokumentation vedrørende parlamentarisk aktivitet under covid-19-udbruddet (24),

— der henviser til briefinger fra Europa-Parlamentets Forskningstjeneste (EPRS) vedrørende undtagelsestilstanden som reaktion på coronavirus-krisen i flere medlemsstater og andre relevante briefinger om dette emne (25),

— der henviser til de fem bulletiner fra EU's Agentur for Grundlæggende Rettigheder (FRA) om coronavirus-pandemiens indvirkning på de grundlæggende rettigheder i EU (26),

— der henviser til erklæringen af 18. juni 2020 fra næstformanden for Kommissionen/Unionens højtstående repræsentant for udenrigsanliggender og sikkerhedspolitik (NF/HR) Josep Borrell om bekæmpelse af desinformation om covid-19 og indvirkningen på ytringsfrihed,

— der henviser til Europols trusselsvurdering af organiseret internetkriminalitet (IOCTA) for 2020, offentliggjort den 5. oktober 2020,

— der henviser til Europols rapport af 19. juni 2020 med titlen »Exploiting Isolation: Offenders and victims of online child sexual abuse during the COVID-19 pandemic«,

— der henviser til Europols rapport af 30. april 2020 med titlen »Beyond the pandemic — How COVID-19 will shape the serious and organised crime landscape in the EU«,

— der henviser til det forberedende arbejde til denne beslutning fra overvågningsgruppen om demokrati, retsstatsprincippet og grundlæggende rettigheder (DRFMG) under Udvalget om Borgernes Rettigheder og Retlige og Indre Anliggender (LIBE), herunder dens rapport til LIBE-udvalget af 10. juli 2020 (27),

— der henviser til forespørgsel til Kommissionen om covid-19-foranstaltningernes indvirkning på demokrati, retsstatsprincippet og grundlæggende rettigheder (O-000065/2020 — B9-0023/2020),

— der henviser til forretningsordenens artikel 136, stk. 5, og artikel 132, stk. 2,

— der henviser til forslag til beslutning fra Udvalget om Borgernes Rettigheder og Retlige og Indre Anliggender,

A. der henviser til, at covid19-pandemien har skabt vanskeligheder i hele EU og har ramt befolkningen hårdt; der henviser til, at mange dele af verden, herunder EU, oplever en anden bølge af covid-19-tilfælde, og at regeringerne vedtager nye restriktive foranstaltninger for at tage hånd om den kraftige stigning i tilfældene, herunder genindførelse af nedlukning og sundhedsforanstaltninger, anvendelse af masker og større bøder for manglende overholdelse;

B. der henviser til, at regeringsledede nødforanstaltninger, der respekterer retsstatsprincippet, grundlæggende rettigheder og demokratisk ansvarlighed, er nødvendige for at bekæmpe pandemien, og at de bør være hjørnestenen i alle bestræbelser på at kontrollere spredningen af covid-19; der henviser til, at nødbeføjelser kræver yderligere kontrol for at sikre, at de ikke anvendes som påskud for en mere permanent ændring af magtbalancen; der henviser til, at de foranstaltninger, som træffes af regeringerne, skal være nødvendige, forholdsmæssige og midlertidige; der henviser til, at nødbeføjelser indebærer en risiko for magtmisbrug fra regeringens side og for, at de forbliver i den nationale lovgivning, når nødsituationen er overstået, og at der derfor skal sikres et passende parlamentarisk og retsligt tilsyn, både internt og eksternt, og at der skal sikres modvægte til at begrænse denne risiko;

C. der henviser til, at covid-19-krisen er uden fortilfælde; der henviser til, at vi i fremtiden må genoverveje vores krisestyringsmetoder både i medlemsstaterne og på EU-plan;

D. der henviser til, at en række EU-lande har erklæret undtagelsestilstand (28) på grundlag af deres forfatninger (29), hvilket i nogle tilfælde har givet anledning til juridiske betænkeligheder, mens andre har tyet til nødbeføjelser i henhold til almindelig lov (30) eller til normal lovgivning (31) for hurtigt at vedtage restriktive foranstaltninger for at bekæmpe covid-19-epidemien; der henviser til, at disse foranstaltninger har en indvirkning på demokratiet, retsstatsprincippet og de grundlæggende rettigheder, da de berører udøvelsen af individuelle rettigheder og friheder såsom fri bevægelighed, forsamlings- og foreningsfrihed, ytrings- og informationsfrihed, religionsfrihed, ret til familieliv, asyl, princippet om lighed og ikke-forskelsbehandling, retten til privatlivets fred og databeskyttelse, retten til uddannelse og retten til at arbejde; der henviser til, at disse foranstaltninger også har indvirkning på medlemsstaternes økonomier;

E. der henviser til, at demokratiers funktion og de kontrolforanstaltninger, som de er underlagt, er påvirket, når en sundhedskrise medfører ændringer i fordelingen af beføjelser, der for eksempel gør det muligt for den udøvende magt at erhverve nye beføjelser til at begrænse individuelle rettigheder og udøve beføjelser, der normalt er forbeholdt lovgiveren og de lokale myndigheder, samtidig med at der pålægges begrænsninger med hensyn til parlamenternes, retsvæsenets, civilsamfundets og mediernes rolle samt borgernes aktiviteter og inddragelse; der henviser til, at der i de fleste medlemsstater ikke er nogen specifikke restriktioner for domstolene, men at nedlukningen har gjort det næsten umuligt for domstolene at virke på en normal måde;

F. der henviser til, at det interne retlige tilsyn, som suppleres af eksternt tilsyn, fortsat er af grundlæggende betydning, eftersom retten til en retfærdig rettergang og til effektive retsmidler fortsat finder anvendelse i undtagelsestilstande, således at personer, der er ramt af nødforanstaltninger, har effektiv klageadgang, hvis de statslige myndigheder griber ind i deres grundlæggende rettigheder, og for at sikre, at den udøvende magt ikke overskrider sine beføjelser;

G. der henviser til, at Venedigkommissionen støtter den forfatningsmæssige de jure-undtagelsestilstand, snarere end den de facto-undtagelsestilstand, der er baseret på almindelig lovgivning, idet et system af forfatningsmæssige de jure-nødbeføjelser retligt set kan give bedre garantier for grundlæggende rettigheder, demokrati og retsstatsprincippet og bedre tjene retssikkerhedsprincippet, der er afledt heraf (32);

H. der henviser til, at covid-19-krisen har været og fortsat udgør en stresstest af demokratier og af robustheden i de nationale sikkerhedsforanstaltninger for retsstatsprincippet og de grundlæggende rettigheder;

I. der henviser til, at tillid til regeringernes og staternes handlinger er af afgørende betydning for at sikre støtte til og gennemførelse af de nødforanstaltninger, der træffes; der henviser til, at gennemsigtige, videnskabeligt baserede og demokratiske beslutninger samt dialog med og inddragelse af oppositionen, civilsamfundet og interessenter er grundlæggende for at opnå dette i et demokrati;

J. der henviser til, at Kommissionen har overvåget de hasteforanstaltninger, som medlemsstaternes regeringer har truffet under krisen; der henviser til, at Kommissionens formand, Ursula von der Leyen, den 31. marts 2020 erklærede, at »alle nødforanstaltninger skal begrænses til, hvad der er nødvendigt og strengt forholdsmæssigt. De må ikke vare ved på ubestemt tid. Regeringerne skal desuden sikre, at sådanne foranstaltninger underkastes regelmæssig kontrol. Europa-Kommissionen vil i en ånd af samarbejde nøje overvåge anvendelsen af nødforanstaltninger i alle medlemsstater« (33), og der henviser til, at kommissær Didier Reynders fremsatte en lignende erklæring den 26. marts 2020;

K. der henviser til, at næsten alle EU-medlemsstater har indført midlertidige nødforanstaltninger (dvs. med en tidsfrist) til håndtering af covid-19-krisen (34), hovedsagelig gennem almindelig lovgivning; der henviser til, at de første nødforanstaltninger generelt blev indført i en periode på 15 dage til ca. en måned i alle EU's medlemsstater og derefter blev fornyet mindst én gang; der henviser til, at det ifølge Venedigkommissionen kun er nogle få EU-medlemsstater, der ikke har fastsat en frist for anvendelse af nødforanstaltninger (35);

L. der henviser til, at Venedigkommissionen anbefaler, at erklæringer eller foranstaltninger, der ikke har nogen specifik tidsfrist, herunder dem, hvis suspension er betinget af, at den ekstraordinære situation overvindes, ikke bør betragtes som lovlige, hvis der ikke foretages en regelmæssig revurdering af situationen (36);

M. der henviser til, at nødforanstaltninger skal være ikkediskriminerende, og at regeringer ikke må drage fordel af kriselovgivning for at gennemtvinge begrænsninger af de grundlæggende rettigheder; der henviser til, at regeringerne også skal træffe en række yderligere foranstaltninger for at mindske den potentielle negative indvirkning, som sådanne foranstaltninger kan have på menneskers liv;

N. der henviser til, at undtagelsestilstanden er blevet forlænget mindst én gang i næsten alle de medlemsstater, hvor den har været erklæret; der henviser til, at Venedigkommissionen understregede, at revisionen af erklæringen og forlængelsen af undtagelsestilstanden samt aktiveringen og anvendelsen af nødbeføjelser er af afgørende betydning, og at det bør være muligt at foretage parlamentarisk og retslig kontrol (37);

O. der henviser til, at den parlamentariske kontrol har været begrænset i de fleste medlemsstater på grund af anvendelsen af ekstraordinære udøvende beføjelser, mens parlamenterne i nogle medlemsstater er blevet henvist til en sekundær rolle, der giver regeringerne mulighed for hurtigt at indføre nødforanstaltninger uden tilstrækkelig kontrol;

P. der henviser til, at Europa-Parlamentet, navnlig LIBE-udvalget og dets overvågningsgruppe om demokrati, retsstatsprincippet og grundlæggende rettigheder (DRFMG) siden marts 2020 løbende har overvåget situationen i EU og har holdt regelmæssige drøftelser med aktører, som det fremgår af arbejdsdokumentet fra DRFMG om indvirkningen af covid-19 på demokratiet, retsstatsprincippet og de grundlæggende rettigheder (38);

Q. der henviser til, at ombudsmandsinstitutioner og nationale menneskerettighedsinstitutioner spiller en vigtig rolle med hensyn til at opdage problemer med grundlæggende rettigheder og sikre kontrol, tilsyn og klageadgang og dermed beskytte borgerne i forbindelse med nødforanstaltninger;

R. der henviser til, at den frie bevægelighed har været begrænset i medlemsstaterne gennem obligatorisk eller anbefalet selvisolation og forbud mod ikkevæsentlig bevægelighed; der henviser til, at de fleste stater i Schengenområdet som en reaktion på covid-19-pandemien har genindført kontrol ved indre grænser eller helt eller delvist har lukket sådanne grænser eller har lukket dem for visse typer rejsende, herunder EU-borgere og deres familiemedlemmer samt tredjelandsstatsborgere, der er bosat på deres eller på en anden medlemsstats territorium; der henviser til, at der var en klar mangel på samordning mellem medlemsstaterne og med EU-institutionerne, da disse foranstaltninger blev indført (39); der henviser til, at nogle medlemsstater har indført ulovlige og diskriminerende begrænsninger ved ikke at tillade personer med bopæl i et andet EU-land at komme ind på deres område;

S. der henviser til, at forsamlings- og foreningsfriheden er vigtige hjørnestene i demokratiet; der henviser til, at muligheden for at udøve disse rettigheder er blevet begrænset på grund af de nødvendige regler om fysisk distancering og forholdsregler vedrørende folkesundheden i de fleste medlemsstater; der henviser til, at nogle medlemsstater har besluttet at tillade forsamlinger i overensstemmelse med reglerne om fysisk distancering, mens andre har forbudt dem helt; der henviser til, at kontroversielle love og foranstaltninger, der ikke er relateret til undtagelsestilstanden, i nogle medlemsstater er blevet behandlet, uden at borgerne har mulighed for at demonstrere frit;

T. der henviser til, at ytringsfriheden er blevet begrænset i nogle medlemsstater under påskud af at bekæmpe desinformation; der henviser til, at der er foretaget anholdelser for »skabelse af frygt« eller »fare for offentligheden« efter offentliggørelsen af kritiske holdninger på de sociale medier; der henviser til, at coronaviruspandemien har været ledsaget af en bølge af falske og vildledende oplysninger, hoaxes, forbrugersvindel, cyberkriminalitet og konspirationsteorier samt målrettede desinformationskampagner begået af udenlandske aktører og endda af medlemsstaters offentlige myndigheder, som medfører en lang række potentielle trusler for EU-borgerne, deres sundhed og deres tillid til offentlige institutioner;

U. der henviser til, at retshåndhævende myndigheder i de seneste måneder har oplevet en global stigning i mængden af materiale med seksuelt misbrug af børn, der deles online;

V. der henviser til, at grov og organiseret kriminalitet drager fordel af de ændrede forhold som følge af pandemien; der henviser til, at den vigtige rolle, som Europol spiller i overvågningen af følgerne af covid-19-pandemien for grov og organiseret kriminalitet og terrorisme i EU fra pandemiens begyndelse, skal anerkendes;

W. der henviser til, at medierne spiller en grundlæggende rolle i kontrollen og tilsynet og er borgernes hovedinformationskilder; der henviser til, at mediefriheden er kommet under pres, fordi pressekonferencer live er blevet annulleret uden alternativer, og da nogle medlemsstater har begrænset adgang til folkesundhedsrelaterede oplysninger og begrænset friheden til at offentliggøre oplysninger om den offentlige sundhedspolitik; der henviser til, at der har været en lang række spørgsmål fra medier til regeringer, som er blevet afvist eller ignoreret; der henviser til, at journalister og mediearbejdere skal beskyttes, når de dækker demonstrationer og protester; der henviser til, at nogle medlemsstater har begrænset adgang til oplysninger ved enten at forlænge eller suspendere frister for myndighedernes reaktion på anmodninger om informationsfrihed;

X. der henviser til, at medlemsstaterne bør sikre beskyttelse af whistleblowere under covid-19-krisen og derefter, da det har vist sig at være et effektivt redskab til at bekæmpe og forebygge handlinger, der underminerer offentlige interesser (40);

Y. der henviser til, at nogle medlemsstater har gjort brug af uforholdsmæssigt repressive foranstaltninger til at håndhæve restriktioner, såsom kriminalisering af overtrædelse af nedluknings- og karantæneregler, der medfører store bøder og varige registreringer i strafferegistret (41);

Z. der henviser til, at retssystemerne er blevet påvirket af de generelle begrænsninger med midlertidig lukning af mange domstole eller reduktioner i deres aktiviteter, hvilket undertiden resulterer i efterslæb og længere ventetider på høringer; der henviser til, at mistænktes proceduremæssige rettigheder og retten til en retfærdig rettergang er under pres, idet adgangen til advokater er blevet vanskeligere på grund af de generelle restriktioner, og eftersom domstolene gør øget brug af onlinehøringer;

AA. der henviser til, at foranstaltninger til bekæmpelse af pandemien, der begrænser retten til privatlivets fred og databeskyttelse, altid bør være nødvendige, forholdsmæssige og midlertidige med et solidt retsgrundlag; der henviser til, at nye teknologier har spillet en vigtig rolle i bekæmpelsen af pandemien, men at de samtidig skaber betydelige nye udfordringer og har givet anledning til bekymring; der henviser til, at regeringerne i nogle medlemsstater har tyet til ekstraordinær overvågning af deres borgere ved hjælp af droner, overvågning fra politibiler udstyret med kameraer, sporing ved hjælp af lokaliseringsdata fra telekommunikationsudbydere, politipatruljering og militær patruljering, overvågning af obligatoriske karantæner via besøg i hjemmet af politiet eller obligatorisk indberetning via en app; der henviser til, at nogle medlemsstater har indført kontaktopsporingsapps, selv om der ikke er konsensus om deres effektivitet, og at det mest privatlivsvenlige, decentrale system ikke altid anvendes; der henviser til, at genåbningen af offentlige rum i nogle medlemsstater er blevet ledsaget af indsamling af data gennem obligatoriske temperaturkontroller og spørgeskemaer og forpligtelsen til at udveksle kontaktoplysninger, undertiden uden behørig hensyntagen til de forpligtelser, der følger af den generelle forordning om databeskyttelse;

AB. der henviser til, at nedlukningsforanstaltninger og lukning af grænser har haft stor indvirkning på adgangen til asylprocedurer; der henviser til, at mange medlemsstater midlertidigt har begrænset eller endog sat behandlingen af asylansøgninger i bero og suspenderet de fleste overførsler, tilbagesendelser og genbosættelser i henhold til Dublinforordningen; der henviser til, at nogle medlemsstater har erklæret, at deres havne er usikre, eller ikke tilladt ilandsætning af migranter, der reddes i eftersøgnings- og redningsoperationer, hvilket efterlader dem i uvished i en ubegrænset periode på havet og bringer deres liv i fare; der henviser til, at de fleste medlemsstater nu har genoptaget disse aktiviteter; der henviser til, at der er rapporteret om udbrud af covid-19 i flere asylmodtagelsescentre, hvilket resulterer i, at sårbare grupper bringes direkte i fare, og der henviser til, at overfyldte lejre ved EU's ydre grænser fortsat udgør en særlig risiko for et massivt udbrud, eftersom reglerne om fysisk distancering ikke kan anvendes, mens husly og adgang til mad, vand, sanitære faciliteter og psykisk og fysisk sundhedspleje, herunder for dem, der er blevet smittet med covid-19, er meget begrænset;

AC. der henviser til, at fængslerne er udsat for en særlig stor risiko for covid-19-udbrud, da regler om fysisk distancering og sanitære forhold ofte er umulige at håndhæve, og sundhedsforanstaltninger har ført til tidsbegrænsning i den fri luft samt forbud mod besøgende, der påvirker fangernes ret til at kommunikere med deres familier; der henviser til, at fængselspersonalets sundhed har været særligt udsat for risiko under denne pandemi; der henviser til, at visse særlige kategorier af fanger i nogle medlemsstater er blevet løsladt med henblik på at mindske de sundhedsmæssige risici under pandemien;

AD. der henviser til, at håndhævelsen af covid-19-restriktionerne bør stå i et rimeligt forhold til målet og være ikkediskriminerende med henblik på at undgå at ramme personer, der tilhører etniske minoriteter og marginaliserede grupper; der henviser til, at pandemien rammer romaer uforholdsmæssigt hårdt, og at kvinder og børn ofte er de mest sårbare grupper, og navnlig dem, der lever i socialt udstødte og marginaliserede miljøer uden adgang til drikkevand eller sanitære faciliteter, hvor det næsten er umuligt at følge reglerne om fysisk distancering eller overholde strenge hygiejneforanstaltninger; der henviser til, at der er blevet rapporteret om tilfælde af racisme og fremmedhad i flere medlemsstater, hvor der er sket forskelsbehandling af personer med en bestemt baggrund eller af en bestemt nationalitet; der henviser til, at personer af asiatisk oprindelse og romaer har været mål for hadefulde udtalelser og angreb; der henviser til, at visse politikere i nogle medlemsstater har anvendt rapporter i medierne om massetilbagesendelser af vandrende roma-migrantarbejdere fra lande med en høj forekomst af covid-19 til at give næring til frygten for spredningen af virusset, hvilket styrker de negative holdninger og stereotyper;

AE. der henviser til, at børn står over for en uforholdsmæssig stor risiko for social og økonomisk udstødelse på grund af nedlukningsforanstaltninger og risikerer at få krænket deres grundlæggende rettigheder som følge af misbrug, vold, udnyttelse og fattigdom; der henviser til, at mange medlemsstater har oplevet en stigning i antallet af vold i hjemmet på grund af nedlukningsforanstaltninger; der henviser til, at kvinder og piger (42), børn og LGBTI+-personer i uforholdsmæssig grad risikerer at blive udsat for misbrugere i lange perioder og kan blive afskåret fra social og institutionel støtte; der henviser til, at samfundets støtte til disse sårbare grupper er blevet kraftigt indskrænket på grund af de foranstaltninger, der er truffet som reaktion på pandemien;

AF. der henviser til, at lige adgang til sundhedspleje, som er nedfældet i artikel 35 i chartret om grundlæggende rettigheder, potentielt er i fare på grund af de foranstaltninger, der er truffet for at standse spredningen af covid-19, navnlig for grupper af personer i sårbare situationer, såsom ældre eller kronisk syge, personer med handicap, LGBTI+-personer, børn, forældre, gravide kvinder, hjemløse, alle migranter, herunder udokumenterede migranter, asylansøgere, flygtninge, og etniske og andre mindretal; der henviser til, at seksuelle og reproduktive sundhedstjenester og -ydelser er blevet negativt påvirket under sundhedskrisen; der henviser til, at adgangen til reproduktiv sundhed og reproduktive rettigheder, herunder retten til abort, i nogle medlemsstater er blevet underlagt strenge restriktioner, hvilket har resulteret i et de facto-forbud, der har tvunget demonstranter til at gå på gaden midt i en pandemi; der henviser til, at mangel på lægemidler, omdirigering af ressourcer fra andre sundhedsproblemer og en pludselig annullering af visse behandlinger, herunder IVF og transitionsbehandlinger, kan indebære risici for patienter, der lider af andre sygdomme (43); der henviser til, at dødsfald, isolation, den yderligere belastning af balancen mellem arbejdsliv og privatliv for forældre og frontlinjemedarbejdere, tab af indkomst og frygt udløser mentale sundhedsproblemer eller forværrer eksisterende lidelser, hvilket fører til en øget efterspørgsel efter mentale sundhedstjenester og medfører et presserende behov for at øge finansieringen af disse tjenester;

AG. der henviser til, at mange medlemsstater udsatte valg (44) og en folkeafstemning (45) på grund af nedlukninger, der blev indført i den første fase af sundhedskrisen; der henviser til, at der er blevet afholdt valg igen, siden pandemien gik ind i sin anden fase; der henviser til, at spørgsmålet om at afholde eller udsætte valg er en vanskelig balancegang, som Venedigkommissionen har gjort sig overvejelser om og har udarbejdet retningslinjer for (46); der henviser til, at almindelige, frie, hemmelige og direkte valg kun er mulige, når åbne og retfærdige valgkampe, ytringsfrihed, mediefrihed og forsamlings- og foreningsfrihed til politiske formål er garanteret;

AH. der henviser til, at traktaternes bestemmelser vedrørende området med frihed, sikkerhed og retfærdighed ikke må berøre udøvelsen af medlemsstaternes beføjelser med hensyn til opretholdelse af lov og orden og beskyttelse af den indre sikkerhed inden for rammerne af Unionens værdier som demokrati, retsstatsprincippet og grundlæggende rettigheder som fastsat i artikel 2 i TEU;

AI. der henviser til, at i henhold til traktaterne er afgrænsningen af Unionens beføjelser underlagt princippet om kompetencetildeling, og udøvelsen af Unionens beføjelser er underlagt nærhedsprincippet og proportionalitetsprincippet;

1. minder om, at selv i en undtagelsestilstand skal de grundlæggende principper om retsstatsprincippet, demokrati og respekt for grundlæggende rettigheder have forrang, og at alle nødforanstaltninger, undtagelser og begrænsninger er underlagt tre generelle betingelser, nemlig nødvendighed, proportionalitet i snæver forstand og midlertidig karakter, der er betingelser, som regelmæssigt er blevet anvendt og fortolket i retspraksis fra Den Europæiske Menneskerettighedsdomstol, Den Europæiske Unions Domstol (EU-Domstolen) og medlemsstaternes forskellige forfatningsmæssige (og andre) domstole ( 47 )

2. mener, at reaktionerne på krisen samlet set har vist de nationale demokratiske systemers styrke og modstandsdygtighed; understreger, at ekstraordinære foranstaltninger bør modsvares af en mere intens kommunikation mellem regeringer og parlamenter; opfordrer til en mere intens dialog med aktører, herunder borgere, civilsamfundet og den politiske opposition, med henblik på at opbygge bred støtte til ekstraordinære foranstaltninger og sikre, at de gennemføres så effektivt som muligt, samtidig med at der undgås undertrykkende foranstaltninger og sikres uhindret adgang til information for journalister;

3. opfordrer medlemsstaterne til at sikre, at når foranstaltninger, der kan begrænse de demokratiske institutioners funktion, vedtages, vurderes eller revideres, at disse foranstaltninger tager hensyn til anbefalingerne fra internationale organer såsom FN og Europarådet, herunder Venedigkommissionen, og Kommissionens rapport om retsstatssituationen i EU; gentager sin opfordring til medlemsstaterne om ikke at misbruge nødbeføjelser til at vedtage lovgivning, der ikke er relateret til målsætningerne i forbindelse med sundhedskrisen som følge af covid-19, med henblik på at omgå den parlamentariske kontrol;

4. opfordrer medlemsstaterne til: — at overveje at afslutte undtagelsestilstanden eller på anden måde begrænse dens indvirkning på demokratiet, retsstatsprincipperne og de grundlæggende rettigheder, — at evaluere de forfatningsmæssige og institutionelle regler, der gælder i deres nationale retsorden i lyset af Venedigkommissionens anbefalinger, f.eks. ved at gå fra en de facto-undtagelsestilstand, der er baseret på almindelig lovgivning, til en retligt forfatningsmæssig undtagelsestilstand og dermed skabe bedre garantier for demokrati, retsstatsprincippet og grundlæggende rettigheder i tilfælde af en nødsituation (48); i en retsakt udtrykkeligt at definere mål, indhold og omfanget af delegationen af beføjelser fra lovgiver til den udøvende magt, når der opretholdes en undtagelsestilstand, — at sikre, at både erklæringen og en eventuel forlængelse af undtagelsestilstanden på den ene side og aktivering og anvendelse af nødbeføjelser på den anden side er genstand for en effektiv parlamentarisk og retslig kontrol, både internt og eksternt, og at sikre, at parlamenterne har ret til at bringe undtagelsestilstanden til ophør (49), — i tilfælde af at de lovgivningsmæssige beføjelser overføres til den udøvende magt, at sikre, at eventuelle retsakter, der udstedes af den udøvende magt efterfølgende godkendes af parlamentet og ophører med at have virkning, hvis de ikke opnår en sådan godkendelse inden for en bestemt frist (50); at håndtere den overdrevne brug af fremskyndet lovgivning og nødlovgivning — et spørgsmål, som Kommissionen også påpegede i sin rapport fra 2020 om retsstatsprincippet (COM(2020)0580), — at undersøge, hvordan man bedre kan sikre, at parlamenterne spiller en central rolle i krise- og nødsituationer, navnlig deres rolle i overvågningen og kontrollen af situationen på nationalt plan, — at tage hensyn til Venedigkommissionens holdning om, at parlamenterne skal afholde deres plenarmøder, og at de ikke bør tillade midlertidig afløsning af medlemmer eller begrænse deres deltagelse (også selv om det er forholdsmæssigt) (51), — at undersøge Venedigkommissionens overvejelser om valg og undersøge muligheden for at anvende fjernafstemningsmetoder såsom brevafstemning, stemmeafgivning via internettet, mobile stemmeurner og stemmeafgivning ved fuldmagt samt tidlig stemmeafgivning, navnlig i tilfælde af en pandemi;

5. opfordrer medlemsstaterne til at håndhæve covid-19-relaterede foranstaltninger under behørig hensyntagen til håndhævelsesforanstaltningernes proportionalitet; bekræfter, at håndhævelsen af covid-19-relaterede foranstaltninger skal respektere EU's grundlæggende rettigheder og retsstatsprincippet, og mener, at ligebehandling af alle mennesker er afgørende i denne henseende;

6. opfordrer medlemsstaterne til at evaluere de foranstaltninger, de har gennemført, og som har begrænset den frie bevægelighed, og til at udvise størst mulig tilbageholdenhed og sikre fuld overholdelse af EU-retten, navnlig Schengengrænsekodeksen og direktivet om fri bevægelighed, når de overvejer at indføre nye begrænsninger af den frie bevægelighed; minder om, at Schengengrænsekodeksen fastsætter, at vurderingen af nødvendigheden af kontrol ved de indre grænser og enhver forlængelse heraf, når en sådan er blevet genindført som en øjeblikkelig handling, overvåges på EU-plan; opfordrer Kommissionen til i denne forbindelse at foretage en passende kontrol af anvendelsen af Schengenreglerne og navnlig vurdere de foranstaltninger, som medlemsstaterne allerede har truffet, samt rettidigheden og kvaliteten af medlemsstaternes meddelelser, til nøje at overvåge udviklingen og om nødvendigt minde medlemsstaterne om deres retlige forpligtelser samt til at vedtage udtalelser; opfordrer Kommissionen til at gøre brug af sine beføjelser til at anmode medlemsstaterne om yderligere oplysninger; opfordrer Kommissionen til at forbedre sin rapportering til Parlamentet om, hvordan den udøver sine beføjelser i henhold til traktaterne; minder om betydningen af yderligere integration af Schengenområdet på grundlag af Kommissionens evalueringer og henstillinger;

7. opfordrer medlemsstaterne til at respektere retten til familieliv, navnlig familier, der bor og arbejder i og uden for forskellige medlemsstater, og til kun at give mulighed for restriktioner, hvor det er strengt nødvendigt og forholdsmæssigt; opfordrer medlemsstaterne til at tillade familiesammenføring af par og familier, der er adskilt som følge af covid-19-relaterede foranstaltninger, uanset deres civilstand, og til at afstå fra at pålægge unødigt høje krav til bevisets styrke, hvad angår forholdet;

8. opfordrer medlemsstaterne til kun at begrænse forsamlingsfriheden, hvor det er strengt nødvendigt og berettiget i lyset af den lokale epidemiologiske situation, og hvor det står i rimeligt forhold til målet, og til ikke at bruge forbuddet mod demonstrationer til at vedtage kontroversielle foranstaltninger, selv hvis de ikke er relateret til covid-19, der fortjener en ordentlig offentlig og demokratisk debat;

9. insisterer på, at medlemsstaterne afstår fra at vedtage foranstaltninger, der vil have en dybtgående indvirkning på grundlæggende rettigheder, såsom kvinders seksuelle og reproduktive rettigheder, navnlig i en situation, hvor hensynet til folkesundheden ikke giver mulighed for behørig demokratisk debat og sikker protest, således at demonstranter tvinges til at bringe deres sundhed og liv i fare for at forsvare deres rettigheder;

10. tilskynder medlemsstaterne til at træffe foranstaltninger for at sikre retten til uddannelse under denne pandemi; opfordrer medlemsstaterne til i lyset af de tilbagevendende bølger af pandemien at tilvejebringe midlerne til og en sikker ramme, inden for hvilken de kan garantere, at undervisningen fortsætter, og sikre, at alle studerende har reel adgang;

11. opfordrer medlemsstaterne til at respektere retten til privatlivets fred og databeskyttelse og til at sikre, at alle nye overvågnings- eller sporingsforanstaltninger, der vedtages i fuldt samråd med databeskyttelsesmyndighederne, er strengt nødvendige og forholdsmæssigt afpassede, har et solidt retsgrundlag, er begrænsede med hensyn til deres formål og er af midlertidig karakter; opfordrer Kommissionen til at overvåge disse foranstaltninger, navnlig i lyset af dens egen henstilling (EU) 2020/518 af 8. april 2020 om en fælles EU-værktøjskasse med henblik på at udnytte teknik og data til at bekæmpe og overvinde covid-19-krisen, navnlig hvad angår mobilapplikationer og brug af anonymiserede mobilitetsdata ( 52 )

12. minder om, at den bedste måde at bekæmpe desinformation på er at beskytte og sikre retten til information og ytringsfrihed og dermed yde støtte til at sikre mediepluralisme og uafhængig journalistik; opfordrer i denne forbindelse medlemsstaterne til at sikre gennemsigtighed i forbindelse med vedtagelsen af foranstaltninger og til at give deres borgere omfattende, ajourførte, præcise og objektive oplysninger og data om den folkesundhedsmæssige situation og de foranstaltninger, der er truffet for at få den under kontrol, bekæmpe desinformation, der har til formål at miskreditere eller fordreje den videnskabelige viden om sundhedsrisici, og som vedrører statslige foranstaltninger, der er berettigede i kampen mod spredning af covid-19, på en afbalanceret måde, idet der udvises stor omhu for ikke at lægge en dæmper på ytringsfriheden og på journalister, sundhedsarbejdere eller andre, ved at ty til kriminalisering eller uforholdsmæssige sanktioner; understreger, at pandemien har øget stigmatiseringen af migranter og medført en stigning i antallet af tilfælde af diskrimination, hvilket er blevet forstærket af misinformation og falske nyheder ( 53 ) , navnlig racistiske og fremmedfjendske udfald imod personer, der tilhører etniske minoriteter, og hadefuld tale imod personer med handicap og flygtninge ( 54 ) ; understreger, at desinformation er en voksende udfordring, der har potentiale til at influere negativt på demokratiske processer og samfundsdebatter, der vedrører alle politikområder, undergrave borgenes tillid til demokratiet og til at hæmme europæisk samarbejde og solidaritet; minder om, at Parlamentet allerede arbejder på en række mulige foranstaltninger gennem Det Særlige Udvalg om Udenlandsk Indblanding, herunder Spredning af Desinformation, i alle Demokratiske Processer i Den Europæiske Union, herunder desinformation (INGE);

13. opfordrer til yderligere betydelige investeringer i EU's strategiske kommunikationskapacitet i overensstemmelse med handlingsplanen for bekæmpelse af desinformation for at styrke samarbejdet og koordineringen med medlemsstaterne og for at udnytte de eksisterende mekanismer fuldt ud med henblik på at fremme et konkret samarbejde med medlemsstaterne og internationale partnere om strategisk kommunikation;

14. mener, at journalisters arbejde er blevet vanskeligere som følge af foranstaltninger i forbindelse med covid-19-pandemien, hvilket f.eks. skyldes en begrænsning af fysisk adgang til pressekonferencer, manglende eller utilstrækkelige svar på spørgsmål til offentlige myndigheder eller aflyste eller forsinkede frister for anmodninger under påberåbelse af informationsfriheden eller aktindsigt; beklager, at der mere end nogensinde før er behov for kvalitetsjournalistik, navnlig i betragtning af dens rolle i kampen mod stadig mere udbredt misinformation, men at de økonomiske konsekvenser af denne krise også påvirker mediernes økonomiske levedygtighed, navnlig uafhængige medier og journalister, hvilket yderligere undergraver mediepluralismen i EU; er bekymret over den manglende gennemsigtighed i visse medlemsstater med hensyn til annoncering og distribution af støtte til medierne og over den stigende koncentration af medieejerskab i nogle medlemsstater; understreger, at væsentlige ændringer i mediesektoren ikke bør introduceres under en de facto- eller de jure-undtagelsestilstand;

15. opfordrer medlemsstaterne til at sikre tiltaltes rettigheder, herunder deres ubegrænsede adgang til advokatbistand, og til at vurdere muligheden for online høringer som en løsning og et alternativ til retsmøder eller overførsel af mistænkte til andre EU-medlemsstater inden for rammerne af den europæiske arrestordre; opfordrer medlemsstaterne til at sikre overholdelse af alle principper for retslige procedurer, herunder retten til en retfærdig rettergang; opfordrer medlemsstaterne til at beskytte alle personers rettigheder og sundhed i fængslerne, navnlig deres ret til lægehjælp, modtagelse af besøg, tid udendørs samt uddannelses-, erhvervs- og fritidsaktiviteter;

16. anerkender, at de fleste medlemsstater har genoptaget deres asylprocedurer, og at nogle har gjort brug af den seneste periode med et lavere antal nye ansøgninger til at nedbringe efterslæbet af ansøgninger, der stadig manglede at blive behandlet; opfordrer medlemsstaterne til fuldt ud at sikre adgang til en asylprocedure og til at bevare den individuelle asylret som fastsat i chartret om grundlæggende rettigheder og til at gennemføre genbosætning og værdige tilbagesendelsesprocedurer under fuld overholdelse af folkeretten; opfordrer endvidere til, at der hurtigst muligt gives eller genetableres adgang for oversættere til dem, der ansøger om asyl; opfordrer indtrængende medlemsstaterne til at stille passende fysiske og psykiske sundhedsfaciliteter til rådighed i modtagelsescentre i betragtning af de ringe sanitære forhold, højrisikomiljøet og flygtningebefolkningernes sårbarhed under covid-19-pandemien; opfordrer Kommissionen og medlemsstaterne til at udarbejde en effektiv plan med fokus på folkesundheden for i vid udstrækning at tage hånd om deres situation, også ved de ydre grænser, ved at garantere retten til asyl og sikre passende modtagelsesforhold for flygtninge og asylansøgere; minder om, at covid-19-foranstaltninger aldrig bør føre til tilbageholdelse; opfordrer til hurtig familiesammenføring, omgående evakuering af lejrene på de græske øer og flytning af asylansøgere til andre medlemsstater, idet der bør gives prioritet til de mest sårbare, uledsagede mindreårige og familier med børn; opfordrer medlemsstaterne til at tillade ilandsætning og sikre, at ilandsætning kun finder sted på et sikkert sted, i overensstemmelse med den relevante folkeret og EU-ret, og dette så hurtigt som muligt;

17. mener, at forskelsbehandlingen er tiltaget under pandemien, og at visse grupper har været målet for hadefuld tale og diskriminerende foranstaltninger; opfordrer medlemsstaterne til at imødegå den slags hadefuld tale og til at sætte en stopper for og afhjælpe sådanne diskriminerende foranstaltninger; opfordrer de nationale og navnlig de lokale myndigheder til at forstærke deres indsats for at bekæmpe sigøjnerhad, nedbryde negative stereotyper og inddrage folk, der selv har romabaggrund, i fastlæggelse og gennemførelse af foranstaltninger til bekæmpelse af pandemien; opfordrer desuden medlemsstaterne til at fortsætte deres bestræbelser på at bekæmpe homofobi og transfobi, eftersom pandemien har forstærket den diskrimination og ulige behandling, som LGBTI+-personer er ofre for;

18. opfordrer medlemsstaterne til effektivt at garantere sikker og effektiv adgang til seksuel og reproduktiv sundhed og rettigheder (SRSR) samt de nødvendige sundhedsydelser for alle kvinder og piger under covid-19-pandemien, navnlig adgang til prævention, herunder nødprævention, og til abort; understreger vigtigheden af at videreføre bedste praksisser og finde innovative måder at levere SRSR-tjenester på, herunder telemedicin, onlinekonsultationer og adgang til tidlig medicinsk abort fra hjemmet; opfordrer Kommissionen til at organisere fora for udveksling af bedste praksisser mellem medlemsstater og interessenter i denne forbindelse og til at støtte foranstaltninger, der sikrer adgang til SRSR i medlemsstaterne;

19. opfordrer medlemsstaterne til at inddrage uafhængige eksperter i demokrati, retsstatsprincippet og grundlæggende rettigheder i beslutningstagningen, hvor det er nødvendigt; opfordrer medlemsstaterne til at trække på ekspertise fra og proaktivt høre en bred vifte af eksperter og interessenter, herunder nationale menneskerettighedsinstitutioner, ombudsmandsinstitutioner og civilsamfundet, når de træffer nye foranstaltninger;

20. opfordrer medlemsstaterne til at opretholde retten til frie og retfærdige valg; minder om Venedigkommissionens anbefaling om, at vedtagelsen af reformer af valglovene i denne periode kun bør finde sted efter en bred debat og med bred konsensus som en garanti mod misbrug og for tilliden til valgprocessen og dens legitimitet; understreger, at parter, der konkurrerer om vælgerstøtte, skal have lige rettigheder til at føre kampagne, og at der kan herske tvivl om retfærdigheden af valg, der afholdes i nødsituationer ( 55 ) ; opfordrer medlemsstaterne til at overveje de institutionelle konsekvenser af enhver beslutning om at udsætte valg; understreger, at de specifikke regler om udsættelse af valg ifølge Venedigkommissionen ikke bør vedtages af den udøvende magt eller af et simpelt flertal i parlamentet, men bør nedfældes i forfatningen eller i en organisk lov, og at beslutningen om at udsætte valget bør træffes af parlamentet i rimelig tid inden valget, om muligt inden indledningen af den officielle kampagne ( 56 )

21. opfordrer Kommissionen til hurtigst muligt at gennemføre en uafhængig og omfattende evaluering af de foranstaltninger, der er truffet under den »første bølge« af covid-19-pandemien, med henblik på at tage ved lære af erfaringer, udveksle bedste praksis og styrke samarbejdet samt sikre, at de foranstaltninger, der træffes under de efterfølgende pandemibølger, er effektive, målrettede og velbegrundede på grundlag af den specifikke epidemiologiske situation, strengt nødvendige og forholdsmæssige, og til at begrænse deres indvirkning på demokratiet, retsstatsprincippet og de grundlæggende rettigheder; glæder sig over, at en sådan første vurdering af medlemsstaternes covid-19-foranstaltninger indgår i Kommissionens første årsrapport om retsstatsprincippet; opfordrer Kommissionen og Rådet til at deltage i forhandlingerne om en interinstitutionel aftale om en effektiv overvågningsmekanisme for retsstatsprincippet, demokratiet og de grundlæggende rettigheder — som det opfordrede til i sin beslutning af 7. oktober 2020 om oprettelse af en EU-mekanisme for demokrati, retsstatsprincippet og de grundlæggende rettigheder — der omhyggeligt og retfærdigt ville vurdere situationen i alle medlemsstater samt bidrage til en bedre beskyttelse af retsstatsprincippet og Unionens værdier i forbindelse med ekstraordinære situationer såsom den igangværende pandemi;

22. gentager sin opfordring til EU-institutionerne og medlemsstaterne om at drage den rette lære af covid-19-krisen og til at indgå i et langt stærkere samarbejde på sundhedsområdet i lyset af de enorme byrder, som borgerne er blevet pålagt i forsøget på at håndtere deres fysiske og psykiske sundhed under denne pandemi, herunder gennem oprettelsen af en europæisk sundhedsunion, som det fremsatte i sin beslutning af 10. juli 2020 om EU's folkesundhedsstrategi efter covid-19 ( 57 )

23. opfordrer Kommissionen til at fortsætte overvågningen af de trufne foranstaltninger, optrappe sine aktiviteter for at koordinere medlemsstaterne, proaktivt vejlede myndighederne i deres håndtering af pandemien i overensstemmelse med det demokratiske retsstatsprincip og de grundlæggende rettigheder, træffe retlige foranstaltninger og anvende andre tilgængelige værktøjer, når det er nødvendigt, og overveje de muligheder, der er til rådighed for at sikre respekten for Unionens grundlæggende værdier, samt gå i spidsen for at sikre, at de restriktive foranstaltninger ophæves så hurtigt som muligt; opfordrer FRA til fortsat at rapportere om covid-19-foranstaltningernes indvirkning på de grundlæggende rettigheder;

24. pålægger sin formand at sende denne beslutning til Kommissionen, Rådet, medlemsstaternes regeringer og parlamenter, Europarådet, Organisationen for Sikkerhed og Samarbejde i Europa samt FN.

(1) Sammenfatning af Venedigkommissionens udtalelser og rapporter om undtagelsestilstand, af 16. april 2020, CDL-PI(2020)003.

(2) Respect for democracy, human rights and the rule of law during states of emergency — Reflections (CDL-PI(2020)005rev).

(3) Observationsorganet for nødsituationer i Venedigkommissionens medlemsstater.

(4) Rapport om retsstaten (CDL-AD(2011)003rev).

(5) Liste over retsstatskriterier (CDL-AD(2016)007).

(6) Venedigkommissionen, Interim report on the measures taken in the EU Member States as a result of the COVID-19 crisis and their impact on democracy, the rule of law and fundamental rights, 8. oktober 2020 (CDL-AD (2020) 018).

(7) PACE, beslutning 2337 (2020).

(8) PACE, beslutning 2338 (2020).

(9) International IDEA, Parliamentary Primer No. 1, af 11. maj 2020. https://www.idea.int/publications/catalogue/parliaments-and-crisis-challenges-and-innovations

(10) International IDEA, teknisk dokument 1/2020, af 26. marts 2020. https://www.idea.int/publications/catalogue/elections-and-covid-19

(11) Se f.eks. de akademiske artikler fra verfassungsblog om covid-19 og undtagelsestilstand, Michael Meyer-Resende, The Rule of Law Stress Test: EU Member States' Responses to COVID-19, with Table and Map, Joelle Grogan, States of emergency; Fondation Robert Schuman, Le contrôle parlementaire dans la crise sanitaire Impacts of COVID-19 — The Global Access to Justice Survey: https://verfassungsblog.de/impacts-of-covid-19-the-global-access-to-justice-survey/; Oxford COVID-19 Government Response Tracker (OxCGRT) measuring the stringency of restrictive measures; ICNL COVID-19 Civic Freedom Tracker; Grogan, Joelle & Weinberg, Nyasha (august 2020) Principles to Uphold the Rule of Law and Good Governance in Public Health Emergencies. RECONNECT Policy Brief; Internationalt opråb »A Call to Defend Democracy«, et åbent brev.

(12) EUT L 119 af 4.5.2016, s. 1.

(13) EFT L 201 af 31.7.2002, s. 37.

(14) Belgien, Danmark, Finland, Frankrig, Tyskland, Grækenland, Irland, Italien, Luxembourg, Nederlandene, Portugal, Spanien, Sverige, Bulgarien, Cypern, Estland, Letland, Litauen og Rumænien:

https://www.government.nl/documents/diplomatic-statements/2020/04/01/statement-by-belgium-denmark-finland-france-germany-greece-ireland-italy-luxembourg-the-netherlands-portugal-spain-sweden

(15) Vedtagne tekster, P9_TA(2020)0054.

(16) Vedtagne tekster, P9_TA(2020)0175.

(17) Vedtagne tekster, P9_TA(2020)0176.

(18) Vedtagne tekster, P9_TA(2020)0205.

(19) Vedtagne tekster, P9_TA(2020)0240.

(20) Vedtagne tekster, P9_TA(2020)0225.

(21) Vedtagne tekster, P9_TA(2020)0251.

(22) Vedtagne tekster, P9_TA(2020)0264.

(23) https://www.europarl.europa.eu/RegData/etudes/BRIE/2020/651343/IPOL_BRI(2020)651343_EN.pdf

(24) Briefing nr. 27 — marts 2020, Adjustment of Parliamentary Activity to COVID-19 Outbreak and the prospect of remote sessions and voting; Briefing nr. 28 — marts 2020, Preventive and sanitary measures in Parliaments; Briefing nr. 29 — juli 2020, Emergency Laws and Legal measures against Covid-19.

(25) EPRS, States of emergency in response to the coronavirus crisis: Situation in certain Member States (Belgien, Frankrig, Tyskland, Ungarn, Italien, Polen, Spanien), af 4. maj 2020; EPRS, States of emergency in response to the coronavirus crisis: Situation in certain Member States II (Bulgarien, Estland, Letland, Malta, Østrig, Rumænien og Slovenien), af 13. maj 2020; EPRS, Tracking mobile devices to fight coronavirus, af 2. april 2020; EPRS, Tackling the coronavirus outbreak: Impact on asylum-seekers in the EU, af 22. april 2020; EPRS, The impact of coronavirus on Schengen borders, af 27. april 2020; EPRS, The impact of coronavirus on media freedom, af 8. maj 2020; EPRS, Coronavirus and elections in selected Member States, af 17. juni 2020; EPRS, States of emergency in response to the coronavirus crisis: Situation in certain Member States IV, af 7. juli 2020. EPRS, Coronavirus and prisons in the EU: Member-State measures to reduce spread of the virus, af 22. juni 2020; EPRS, States of emergency in response to the coronavirus crisis: Situation in certain Member States IV, af 7. juli 2020.

(26) FRA, Coronavirus pandemic in the EU — Fundamental Rights Implications — Bulletin 1 and Country research, af 7. april 2020; FRA, Coronavirus pandemic in the EU — Fundamental Rights Implications — Bulletin 2: With a focus on contact-tracing apps, and Country research, af 28. maj 2020; FRA, Coronavirus pandemic in the EU — Fundamental rights Implications — Bulletin 3: With a focus on older people and Country research, af 30. juni 2020; FRA, Coronavirus pandemic in the EU — Fundamental Rights Implications — Bulletin 4, af 30. juli 2020, focusing on racism, asylum and migration, disinformation, privacy and data protection; FRA, Coronavirus pandemic in the EU — Impact on Roma and Travellers — Bulletin 5, af 29. september 2020.

(27) LIBE/9/02808, rapport af 10. juli 2020.

(28) Sammenfatning af Venedigkommissionens udtalelser og rapporter om undtagelsestilstande, CDL-PI(2020)003.

(29) Forfatningsmæssig de jure-undtagelsestilstand, forår 2020: Bulgarien, Tjekkiet, Finland, Estland, Ungarn, Letland, Luxembourg, Rumænien, Portugal og Spanien.

(30) Tyskland, Letland, Frankrig, Italien og Slovakiet.

(31) De facto-undtagelsestilstand baseret på almindelig lovgivning: 13 medlemsstater har ikke erklæret de jure-undtagelsestilstand under covid-19-krisen, navnlig: Østrig, Belgien, Kroatien, Cypern, Danmark, Grækenland, Irland, Litauen, Malta, Nederlandene, Polen, Slovenien og Sverige samt Det Forenede Kongerige.

(32) Venedigkommissionen, Interim report on the measures taken in the EU Member States as a result of the COVID-19 crisis and their impact on democracy, the rule of law and fundamental rights, af 8. oktober 2020 (CDL-AD (2020) 018), punkt 57.

(33) https://ec.europa.eu/commission/presscorner/detail/en/statement_20_567

(34) Østrig, Belgien, Bulgarien, Cypern, Tjekkiet, Danmark, Estland, Finland, Frankrig, Tyskland, Grækenland, Italien, Irland, Letland, Litauen, Luxembourg, Malta, Nederlandene, Polen, Portugal, Rumænien, Slovakiet, Slovenien, Spanien og Sverige; Venedigkommissionens udtalelse, Interim report on the measures taken in the EU Member States as a result of the COVID-19 crisis and their impact on democracy, the rule of law and fundamental rights, udtalelse nr. 995/2020 2020 (CDL-AD(2020)018), punkt 46.

(35) Kroatien, Ungarn; Venedigkommissionen, foreløbig rapport, punkt 47.

(36) Venedigkommissionen, foreløbig rapport, punkt 48.

(37) Venedigkommissionens foreløbige rapport punkt 49.

(38) LIBE/9/02808 rapport af 10. juli 2020.

(39) Vedtagne tekster, P9_TA(2020)0175.

(40) https://www.ecpmf.eu/coalition-to-make-whistleblowing-safe-during-covid-19/

(41) LIBE/9/02808 rapport af 10. juli 2020.

(42) https://www.ohchr.org/en/NewsEvents/Pages/DisplayNews.aspx?NewsID=26083&LangID=E

(43) https://fra.europa.eu/sites/default/files/fra_uploads/fra-2020-coronavirus-pandemic-eu-bulletin_en.pdf, Bulletin nr. 1, s. 26.

(44) Tyskland, Frankrig, Italien, Spanien, Østrig, Tjekkiet, Polen og Letland (ekstraordinære valg til Rigas byråd).

(45) Italien.

(46) Sammenfatning af Venedigkommissionens udtalelser og rapporter om undtagelsestilstande, CDL-PI(2020)003.

(47) Venedigkommissionens rapport af 8. oktober 2020 (CDL-AD(2020)018), punkt 19 og 21.

(48) Venedigkommissionens interimrapport af 8. oktober 2020 (CDL-AD(2020)018), punkt 29-31.

(49) Venedigkommissionens rapport af 8. oktober 2020 (CDL-AD(2020)018), punkt 59-62.

(50) Venedigkommissionens interimrapport af 8. oktober 2020 (CDL-AD(2020)018), punkt 63.

(51) Venedigkommissionens interimrapport af 8. oktober 2020 (CDL-AD(2020)018), punkt 75.

(52) EUT L 114 af 14.4.2020, s. 7.

(53) Den Internationale Organisation for Migration, covid-19 Analytisk Snapshot # 19: Misinformation om migration & migranter, 20. april 2020.

(54) FRA, Coronavirus pandemic in the EU — Fundamental Rights implications — Bulletin nr. 1, 8. april 2020.

(55) Venedigkommissionen, rapport om respekten for demokrati, menneskerettigheder og retsstatsprincippet i nødsituationer: Overvejelser, 19. juni 2020 (CDL-AD(2020)014), punkt 96.

(56) Venedigkommissionens interimrapport af 8. oktober 2020 (CDL-AD(2020)018), punkt 101, 114, 119, 122 og 123.

(57) Vedtagne tekster, P9_TA(2020)0205.